ตรวจกระเช้าปีใหม่ สร้างความเชื่อมั่นผู้บริโภค ได้กระเช้าที่มีคุณภาพ
นายแพทย์วิทิต สฤษฎีชัยกุล รองเลขาธิการคณะกรรมการอาหารและยา เปิดเผยว่า ใกล้ถึงช่วงเทศกาลปีใหม่ ที่ทางห้างสรรพสินค้า ซูเปอร์มาร์เก็ต สหกรณ์ ร้านค้า มักจะนำผลิตภัณฑ์อาหารสำเร็จรูปมาจัดเป็นกระเช้าของขวัญ เพื่อจำหน่ายให้แก่ประชาชนอย่างแพร่หลาย  เพื่อการคุ้มครองผู้บริโภคให้ได้รับความปลอดภัย คุ้มค่า สมประโยชน์ วันนี้ (16 ธ.ค.65) สำนักงานคณะกรรมการอาหารและยา (อย.)  ลงพื้นที่ตรวจกระเช้าของขวัญที่บิ๊กซี ซูเปอร์เซ็นเตอร์ สาขาวงศ์สว่าง เพื่อสร้างความเชื่อมั่น และแนะนำประชาชนในการเลือกซื้อกระเช้าได้อย่างมั่นใจ แนะกรณีซื้อกระเช้าที่จัดไว้แล้ว ควรเลือกกระเช้าที่มีลักษณะห่อหุ้มอยู่ในสภาพดีและมีฉลากที่แสดงรายการผลิตภัณฑ์อาหารที่จัดรวมในภาชนะ และแสดงรายละเอียดของอาหารที่จัดรวมไว้ ได้แก่ ชื่อหรือประเภทหรือชนิดของอาหาร และวันเดือนปีที่หมดอายุหรือควรบริโภคก่อนของอาหารแต่ละรายการที่บรรจุในกระเช้า เมื่อนำกระเช้าไปมอบให้แก่ผู้รับ ไม่ควรแกะฉลากดังกล่าวออก เพื่อให้ผู้รับสามารถตรวจสอบรายการผลิตภัณฑ์อาหารและวันหมดอายุว่าตรงกับฉลากหรือไม่ กรณีซื้อผลิตภัณฑ์อาหารมาจัดกระเช้าเอง หากเลือกอาหารกระป๋อง ควรดูลักษณะกระป๋อง ต้องไม่บุบบี้หรือโป่งพอง หรือมีรอยรั่ว ดูตะเข็บหรือรอยต่อเรียบร้อย แน่นหนาและกระป๋องไม่เป็นสนิม รวมทั้งสังเกตฉลากควรแสดงข้อความรายละเอียดครบถ้วน เช่น ชื่อและที่ตั้งผู้ผลิต/ผู้นำเข้า วันเดือนปีที่ควรบริโภคก่อน หรือหมดอายุ ส่วนประกอบ และเลข อย. เป็นต้น และแนะนำให้เลือกผลิตภัณฑ์อาหารที่แสดงสัญลักษณ์โภชนาการ ทางเลือกสุขภาพ (Healthier Choice) ที่ปรับสูตรให้มีปริมาณน้ำตาล โซเดียมและไขมันลดลง ทำให้ผู้รับหรือคนที่เรารักได้บริโภคผลิตภัณฑ์อาหารที่มีคุณค่าทางโภชนาการเหมาะสมต่อสุขภาพ ลดปัจจัยเสี่ยงต่อการเกิดโรคไม่ติดต่อเรื้อรัง (NCDs) นอกจากนี้ อย. ขอแนะนำให้เลือกซื้อผลิตภัณฑ์อาหาร เครื่องสำอาง สมุนไพร  ที่มีส่วนประกอบของกัญชา กัญชง ที่ได้รับอนุญาตจาก อย. มาจัดกระเช้าด้วยตนเอง หรือเลือกซื้อกระเช้าที่มีผลิตภัณฑ์ดังกล่าว ซึ่งเป็นทางเลือกหนึ่งในการมอบของขวัญให้แก่คนที่คุณรัก และปีใหม่นี้ อย. และ สสจ.ทั่วประเทศ พร้อมใจกันลงพื้นที่ตรวจกระเช้าของขวัญตามแหล่งจำหน่ายต่างๆ เพื่อสร้างความมั่นใจให้แก่ประชาชน